TARYBOS REGLAMENTAS (EB) Nr. 1676/2004
2004 m. rugsėjo 24 d.
patvirtinantis autonomines ir pereinamojo laikotarpio priemones dėl tam tikrų Bulgarijos kilmės perdirbtų žemės ūkio produktų importo ir tam tikrų perdirbtų žemės ūkio produktų eksporto į Bulgariją
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Europos Bendrijų ir Bulgarijos Europos sutarties, patvirtintos 1994 m. gruodžio 19 d. Tarybos ir Komisijos sprendimu 94/908/EB, EABP, Euratomas dėl Europos sutarties, steigiančios Europos Bendrijų ir jų valstybių narių ir Bulgarijos Respublikos asociaciją sudarymo (1), protokole Nr. 3 nustatoma prekybos jame išvardintais perdirbtais žemės ūkio produktais tvarka. Protokolas Nr. 3 buvo pakeistas Protokolu, patikslinančiu Europos Bendrijų ir Bulgarijos Europos sutarties prekybos aspektus (2) (toliau - Patikslinantis protokolas), patvirtintu Sprendimu 1999/278/EB (3) ir patobulintu ES-Bulgarijos asociacijos tarybos sprendimu Nr. 2/2002 (4).
(2)
Neseniai buvo sudarytas prekybos susitarimas, pakeičiantis Patikslinantį protokolą. Susitarimu siekiama pagerinti ekonominę konvergenciją rengiantis Bulgarijos stojimui į Europos Sąjungą ir planuojama, kad jis įsigalios ne vėliau kaip 2004 m. spalio 1 d.
(3)
Sprendimo, skirto iš dalies pakeisti Patikslinantį protokolą, priėmimo procedūra nebus baigta laiku, kad jis įsigaliotų 2004 m. spalio 1 d. Todėl būtina numatyti autonominiu pagrindu Bulgarijai suteiktų tarifų nuolaidų taikymą nuo 2004 m. spalio 1 d.
(4)
Tam tikrų perdirbtų žemės ūkio produktų importui neturėtų būti taikomi jokie muitai. Tam tikroms kitoms prekėms kasmet turėtų būti atidaromos tarifinės kvotos.
(5)
Į Protokolą Nr. 3 įtrauktiems perdirbtiems žemės ūkio produktams, neišvardintiems šiame reglamente arba kuriems išnaudotos šiuo reglamentu atidarytos kvotos, Protokole Nr. 3 nustatyta prekybos nuostata ir toliau turėtų būti taikoma.
(6)
2002 m. rugpjūčio 8 d. Komisijos reglamentu (EB) Nr. 1446/2002 dėl tarifinių kvotų, taikomų tam tikrų perdirbtų žemės ūkio produktų, kurie yra Bulgarijos kilmės, importui į Europos bendriją sustabdymo ir atidarymo bei Reglamento (EB) Nr. 1477/2000 (5) dalinio pakeitimo atidarytos tarifinės kvotos tam tikrų Bulgarijos kilmės perdirbtų žemės ūkio produktų importui į Bendriją. 2004 metais turėtų būti ir toliau taikomos tik tarifinėms kvotoms pagal eilės Nr. 09.5463, 09.5487 ir eilės Nr. 095479 skirti kiekiai.
(7)
Į Sutarties I priedą neįtrauktiems perdirbtiems žemės ūkio produktams eksportuotiems į Bulgariją neturėtų būti skiriamos eksporto grąžinamosios išmokos pagal 2000 m. liepos 13 d. Komisijos reglamentą (EB) Nr. 1520/2000, nustatantį bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus (6).
(8)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (7) numatoma tarifinių kvotų valdymo sistema. Šiuo reglamentu atidarytas tarifines kvotas turėtų pagal tą sistemą valdyti Bendrijos valdžios institucijos ir valstybės narės.
(9)
Šiam reglamentui įgyvendinti reikalingos priemonės turėtų būti patvirtintos remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (8),
PRIĖMĖ ŠĮ REGLAMENTĄ:
1 straipsnis
Nuo 2004 m. spalio 1 d. I priede nustatyti muitai yra taikomi tame priede išvardintų Bulgarijos kilmės prekių importui.
2 straipsnis
1. II priede nustatytos Bendrijos tarifinės kvotos Bulgarijos kilmės prekių muitais neapmokestinamam importui atidaromos kiekvienais metais nuo sausio 1 d. iki gruodžio 31 d. 2004 metams jos atidaromos nuo 2004 m. spalio 1 d. iki gruodžio 31 d. 2004 metams skirtas kiekis mažinamas pro rata pagal laikotarpį, pagrįstą visais jau praėjusiais mėnesiais, išskyrus tarifines kvotas pagal eilės Nr. 09.5463, Nr. 09.5487 ir Nr. 09.5479.
2. Pagal Reglamentą (EB) Nr. 1446/2002 atidarytų tarifinių kvotų pagal eilės Nr. 09.5463, Nr. 09.5487 ir Nr. 09.5479 kiekiai, paleisti į laisvą apyvartą nuo 2004 metų sausio 1 d. iki rugsėjo 30 d., visiškai įskaitomi į atitinkamose tarifinėse kvotose, nustatytose II priede, nurodytus kiekius.
3 straipsnis
Šio reglamento III priede išvardintiems perdirbtiems žemės ūkio produktams, kurie eksportuojami į Bulgariją, neskiriamos eksporto grąžinamosios išmokos pagal Reglamentą (EB) Nr. 1520/2000.
4 straipsnis
Neįtrauktiems į I priedą perdirbtiems žemės ūkio produktams arba kuriems II priede nurodytos kvotos išnaudotos, taikomos Protokole Nr. 3 nustatytos nuostatos.
5 straipsnis
7 straipsnio 2 dalyje nustatyta tvarka Komisija gali sustabdyti 1, 2 ir 3 straipsniuose numatytas priemones, kai netaikomos abipusės lengvatos, dėl kurių susitarta su Bulgarija.
6 straipsnis
Šio reglamento II priede nurodytas tarifines kvotas valdo Komisija pagal Reglamento (EEB) Nr. 2454/93 308a, 308b ir 308c straipsnius.
7 straipsnis
1. Komisijai padeda Reglamento (EB) Nr. 3448/93 (9) 16 straipsnyje nurodytas Komitetas (toliau - Komitetas).
2. Darant nuorodą į šią straipsnio dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis yra vienas mėnuo.
3. Komitetas patvirtina savo darbo tvarkos taisykles.
8 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugsėjo 24 d.